钦定古今图书集成/历象汇编/岁功典/第007卷 > 春秋繁露 > 《天辩在人篇》
## 钦定古今图书集成/历象汇编/岁功典/第007卷 > 春秋繁露 > 《天辩在人篇》

阴阳之会，一岁再遇于南方者，以中夏；遇于北方者，
以中冬。冬，丧物之气也，则其会于是何如？金木水火，
各奉其所主，以从阴阳，相与一力而并功，其实非独
阴阳也，然而阴阳因之以起，助其所主，故少阳因木
而起，助春之生也；太阳因火而起，助夏之养也；少阴
因金而起，助秋之成也；太阴因水而起，助冬之藏也。
阴虽与水并气而合冬，其实不同，故水独有丧，而阴
不与焉。是以阴阳会于中冬者，非者丧也。春爱志也，
夏乐志也，秋严志也，冬哀志也。故爱而有严，乐而有
哀，四时之则也。喜怒之祸，哀乐之义，不独在人，亦在
于天；而春夏之阳，秋冬之阴，不独在天，亦在于人。人
无春气，何以博爱而容众；人无秋气，何以立严而成
功？人无夏气，何以盛养而乐生？人无冬气，何以哀死
而恤丧？天无喜气，亦何以暖而春生育？天无怒气，亦
何以清而秋杀就？天无乐气，亦何以疏阳而夏养长？
天无哀气，亦何以激阴而冬闭藏？故曰：“天乃有喜怒
哀乐之行，人亦有春夏秋冬之气”者，合类之谓也。匹
夫虽贱，而可以见德刑之用矣。是故阴阳之行各六
月，远近同度，而所在异处。阴之行，春居东方，秋居西
方，夏居空右，冬居空左，夏居空下，冬居空上，此阴之
常处也。阳之行，春居上，冬居下，此阳之常处也。阴终
岁四移，而阳常居实，非亲阳而疏阴，任德而远刑与？